SWOT analiza
SWOT analiza (akronim engleskih reči: -{Strengths, Weaknesses, Opportunities, Threats}- - snage, slabosti, prilike, pretnje) je tehnika strategijskog menadžmenta putem koje se uočavaju strategijski izbori dovođenjem u vezu snaga i slabosti preduzeća sa šansama i pretnjama u eksternom okruženju.
Autor ove metode je Albert Hamfri sa Stanford Univerziteta pri čemu je koristio 500 najjačih kompanija na svetu (Fortune 500).

Upotreba SWOT analize 

SWOT analiza je alat za upoznavanje situacije u preduzeću ili odeljenju. Pomoću nje možete utvrditi 
 
gde je preduzeće najjače tj. koje su mu vrline; 
gde je najslabije i koje su mu mane; 
koji potencijal ima tj. gde postoji slobodan prostor za rast i razvitak i 
koje mu opasnosti prete i u kojoj tački je najslabije. 

Na ovaj način možete bolje razumeti i svoju okolinu. Podatke koje dobijete ovom analizom možete koristiti za odluke koje su strateški važne, za uobličavanje rada i vizije preduzeća, utvrđivanje polja prvenstva u daljem razdoblju ili slično.

SWOT analizu je uvek dobro da radi više ljudi iz preduzeća ili odeljenja, za koji se radi analiza i za nju treba izdvojiti dovoljno vremena jer analiza zahteva razmišljanje i više ljudi će obično biti pametnije od jednog. Takođe, neophodno je da pristup u ovoj analizi uvek bude nepristrasan - nije moguće da preduzeće nema mane ili opasnosti na koje treba da obrati pažnju.

Četiri načela SWOT analize 

SWOT (SWOT) analiza predstavlja akronim engleskih reči:
 S - snaga () - u zavisnosti od polja koje podvrgavamo analizi, označava snagu i potencijal tog polja. Na primer, ako se SWOT analiza radi za marketing odeljenje, ovde se unose osobine marketing odeljenja u kojima je ono jako, stabilno i stavke koje ono radi dobro. Uopšteno, ovo polje se odnosi na sve ono u čemu ste dobri i sve ono što dobro radite. Ovom stavkom ukazujete na prednosti koje imate u odnosu na druge ili na konkurenciju. Podaci koje budete dobili značiće vam nešto samo ukoliko budete realni tako da treba da obratite pažnju da ostanete realni. Pokušajte da se stavite u poziciju kupca ili nekog klijenta, možda će vam to biti od pomoći.

 W - slabosti () - Ove osobine mogu da vam ukažu na sve ono što se ne radi dobro, na lošu produktivnost, loš timski rad ili bilo koji drugo polje posla koji nije u rangu prihvatljivog. Upozorenje da budete realni i ovde važi, kao i prednosti koje možete dobiti postavljajući se iz ugla partnera, klijenta ili saradnika. Izbegavajte situacije „nije tako strašno“, a zapravo jeste. Popišite greške i pretvorite ih u planove na kojima ćete raditi i postepeno smanjivati njihov broj (ispravljajući ih).

 O - prilike () - analiza spoljašnjih činilaca (okoline) može da vam ukaže na postojanje novih prilika za rast i ostvarivanje profita preduzeća. To može da bude bilo šta, povoljno stanje na tržištu, novi proizvod, naprednija tehnologija, pa čak i neki nov radnik koji može da pokrene stvari. Obraćajte pažnju na svoju okolinu, na svoju konkurenciju jer i na tuđim greškama se uči a to je, svakako, dobra prilika da vas greške manje koštaju. Svaku priliku koju ugledate u najmanju ruku razmotrite, nećete moći usvojiti svakako sve ali ih bar razmotrite.

 T - pretnje () - promene u spoljnoj okolini mogu predstavljati i pretnje za rast i razvoj preduzeća, pa tim i njegov opstanak na tržištu. Pretnje takođe mogu biti razne - ulazak nove konkurencije, ukidanje donacija za vrstu projekata koje vi radite, donošenje nepovoljnih zakona, ekonomska kriza u zemlji i drugi.

Primer 

Kompanija želi da na tržište izbaci novi proizvod i pravi SWOT analizu

 Snaga (unutrašnje): kvalitetna radna snaga, dovoljni kapaciteti mašina.
 Slabosti (unutrašnje): nedovoljno prodavaca, zastareo vozni park.
 Prilike (spoljašnje): još nema konkurencije – niko još nije izbacio na tržište takav proizvod.
 Pretnje (spoljašnje): mala kupovna moć potencijalnih korisnika.

Zaključak 

Analiza snaga (S) i slabosti (W) predstavlja internu analizu preduzeća, dok analiza prilika (O) i pretnji (T) predstavlja eksternu analizu tj. analizu okoline u kojoj preduzeće deluje.

Radeći SWOT analizu preduzeća treba stalno imati na umu kako se i da li se određene slabosti preduzeća ili pretnje iz okoline mogu pretvoriti u snage ili prilike, koje ono može iskoristiti za postizanje konkurentske prednosti na tržištu.

Spoljašnje veze 

Menadžment